L’Eliana tanca el Parc de la Pinada en horari nocturn com a mesura preventiva contra la Covid-19
21 de agost de 2020

• Des d’aquesta nit, es prohibeix l’accés al parc municipal des de les 00:00 fins a les 07:00 hores.

L’Ajuntament de l’Eliana ha signat una resolució pel tancament a l’ús públic del parc municipal de La Pinada amb la finalitat de respondre davant la situació d’especial risc derivada de la pandèmia ocasionada per la Covid-19.

El Consistori ha acordat el tancament de l’espai tots els dies de la setmana, en la franja horària compresa entre les 00:00 hores i les 07:00 hores. La mesura, que entrarà en vigor a les 00:00 hores del dissabte 22 d’agost (aquesta mateixa nit), té la finalitat d’evitar la proliferació de “botellons” i encontres nocturns incontrolats en la zona del parc municipal.

L’Ajuntament considera que és important continuar extremant les precaucions per evitar l’increment de nous contagis. "El virus continua present i sols el podrem combatre des de la prudència, responsabilitat i generositat”, ha declarat l’alcalde del municipi Salvador Torrent.